ครึ่งบ่าย…ไม้สั้น – บล.คันทรี่ กรุ๊ป
สรุปทิศทางตลาดภาคเช้า และแนวโน้มการลงทุนภาคบ่าย โดย บล.คันทรี กรุ๊ป จำกัด
17 ก.พ. 2559

 
สรุปตลาดภาคเช้า  
ตลาดภาคเช้าปรับตัวลดลงเล็กน้อย โดยหุ้นไทยปรับตัวลดลงเกือบทุกกลุ่ม ในทิศทางเดียวกับตลาดต่างประเทศที่สลับบวกสลับลบ โดยหุ้นที่ปรับลดลงมากกว่าตลาดคือกลุ่มธนาคารพาณิชย์ ปิดตลาดภาคเช้าดัชนีปรับตัวลดลง 4.56 จุดมาอยู่ที่ 1,282.07 จุด ด้วยวอลุ่มซื้อขายที่ระดับ 2.3 หมื่นล้านบาท 
 
แนวโน้ม ภาคบ่าย
คาดดัชนีมีแนวโน้มทรงตัวบริเวณ 1,280 จุดในภาคบ่าย โดยเรายังคาดหวังแรงซื้อจากนักลงทุนต่างชาติในภาคบ่าย แนะนำทยอยสะสมหุ้นกลุ่มอสังหาริมทรัพย์ ที่มีแนวโน้มประกาศผลดำเนินงานโดดเด่นในช่วงไตรมาส 4 เช่น PS, SPALI, CI และ SIRI และเก็งกำไรหุ้นที่ได้ประโยชน์จากวัตถุดิบราคาต่ำในช่วงไตรมาส4/58 เช่น TWPC และ EPG
 
วิเคราะห์ทางเทคนิค
ACC 
ราคาปิด 0.89 บาท
แนวรับ 0.88 บาท          
แนวต้าน 0.96 บาท
แนว cut loss หากราคามีแนวโน้มหลุด 0.86 บาท
กราฟ ACC (120 นาที)  อ่อนตัวลงทดสอบแนวรับสำคัญ ซึ่งจะเกิดการ rebound ตามมาทุกครั้ง ในครั้งนี้คาดการณ์ในแนวโน้มเดียวกันประเมินการดีดตัวกลับไปใกล้ 0.96 บาท ทางเทคนิค จึงแนะนำเก็งกำไรระยะสั้น
 
เด็กแนว
PLE ปี 58 น่าจะเป็นสุดๆ ของฝันร้ายบริษัท เนื่องจากมีการรับรู้ผลขาดทุนด้วยการตั้งสำรองเงินลงทุนในอดีตที่ผูกพันกันมานาน ทั้งอาคารโบ๊เบ๊ และรถไฟฟ้าสายสีม่วงที่มีปัญหางานก่อสร้างหลายปีก่อนทำให้ผลขาดทุนในปี 58 จึงบานตะไท และน่าจะจบสิ้นปัญหากันไปซะที
เริ่มต้นปี 59 นั้นทำท่าจะสวยหรู เมื่องบการเงินเริ่มสะอาด และประกาศดอกแรกคือการขายโรงไฟฟ้าชีวะมวลให้กับกลุ่มน้ำตาลมิตรผลมูลค่าสูงถึง 510 ล้านบาท ซึ่ง PLE มีสัดส่วนการถือราว 57% คาดว่ากำไรที่จะตกแก่บริษัทราว 200 ล้านบาท รับรู้ทางบัญชีใน ไตรมาส1/59 นี้เลย ขณะที่ backlog ในมือตอนนี้น่าจะมีสูงระดับ 8 พันล้านบาท และหากทำอย่างพอดีกิน ก็จะส่งผลให้กำไรในปีนี้เติบโตขึ้นอย่างน่าสนใจ ถ้าเรายึดตัวเลขกำไรขั้นต่ำที่ 200 ล้านบาทนี้เป็นเกณฑ์ไว้ก่อน จะทำให้บริษัทมี EPS ที่ 0.18 บาท
โดยไม่จำเป็นต้องหักภาษี เพราะมีขาดทุนสะสมอยู่ ส่วนข่าวบวกต่อไปที่คาดว่าจะเกิดขึ้นในไม่ช้าคือ แผนการล้างขาดทุนสะสมที่สามารถทำได้เลยโดยไม่กระทบงบการเงิน เนื่องจากมีส่วนล้ำมูลค่าหุ้นสูงถึง 2 พันล้านบาท นำมาชดเชยได้ทันที มูลค่าหุ้นที่เหมาะสมอิง PE เพียง 10 เท่าจะได้เป้า 1.80 บาท นี่คือ target ของ PLE ที่น่าลุ้นในปีนี้
สัญญาณกราฟของ PLE ถือว่า bottom สุดๆ ไม่น่าจะมีอะไรต่ำไปกว่านี้อีกแล้ว ขณะที่โวลุ่มแอบสะสมเพิ่มขึ้นและ RSI เกิด Bullish divergence กราฟแท่งเทียนกำลังสร้าง Tower หากผ่าน 0.88 บาท จะเอาไม่อยู่ เจอกันเป้าหน้า 1 บาทเต็มๆ เรียกได้ว่าน่าลุ้นเป็นอย่างยิ่ง